Avainsanat

Tiivistelmä



Avainsanat

1 Oikeudenkäyntimenettely - Asian saattaminen yhteisöjen tuomioistuimen käsiteltäväksi välityslausekkeen perusteella - Sopimuksen pätevyyttä koskeva edellytys - Direktiivin 92/50/ETY soveltamisalaan kuuluvan sopimuksen osalta edellytetään, että se on tehty kirjallisesti - Edellytys ei täyty - Kanteen tutkimatta jättäminen

(EY:n perustamissopimuksen 181 artikla; neuvoston päätös 88/591/ETY; neuvoston direktiivin 92/50/ETY 1 artikla)

2 Euroopan yhteisöjen julkiset hankinnat - Sopimuksen tekeminen tarjouskilpailun perusteella - Yhteisön toimielinten harkintavalta - Tuomioistuinvalvonnan rajat

3 Yhteisön oikeus - Periaatteet - Luottamuksensuoja - Euroopan yhteisöjen julkiset hankinnat - Tarjoajan rohkaiseminen etukäteen toteuttamaan peruuttamattomia investointeja - Sopimussuhteen ulkopuolisen vastuun syntyminen yhteisölle

4 Euroopan yhteisöjen julkiset hankinnat - Tarjouspyyntömenettely - Velvollisuus noudattaa tarjoajien yhdenvertaisen kohtelun periaatetta ja avoimuuden periaatetta ja toimia johdonmukaisesti

5 Euroopan yhteisöjen julkiset hankinnat - Tarjouspyyntömenettely - Tarjoajalle aiheutuneet kustannukset - Oikeutta vahingonkorvaukseen ei ole

Tiivistelmä

1 Ensimmäisen oikeusasteen tuomioistuimen toimivalta ratkaista päätöksen 88/591/EHTY, ETY, Euratom, sellaisena kuin se on muutettuna, ja perustamissopimuksen 181 artiklan perusteella riita-asiat, joita luonnolliset henkilöt tai oikeushenkilöt ovat sen käsiteltäväksi saattaneet välityslausekkeen nojalla, edellyttää, että välityslausekkeen sisältävä sopimus on pätevä.

Näin ollen välityslausekkeen nojalla nostettu kanne, joka koskee puitesopimusta, joka on tehty yhteisöjen toimielimen hankintasopimuksen tekomenettelyyn liittyvän tarjouskilpailun yhteydessä, on jätettävä tutkimatta siltä osin kuin kyseinen hankintasopimus kuuluu direktiivin 92/50/ETY soveltamisalaan, jonka mukaan hankintasopimuksilla tarkoitetaan kirjallisia sopimuksia, ja koska puitesopimusta ei ole missään vaiheessa allekirjoitettu. Siitä, että hankintoja ja sopimuksia käsittelevä kyseisen toimielimen neuvoa-antava komitea on antanut myönteisen lausunnon, jonka mukaan hankintasopimus tehdään kantajan kanssa, ei voida päätellä, että kysymyksessä olisi pätevä sopimus, huolimatta siitä suuresta merkityksestä, joka tällaiselle lausunnolle käytännössä yleisesti annetaan tarjouspyynnön yhteydessä.

2 Toimielimillä on laaja harkintavalta huomioon otettavien seikkojen osalta päätettäessä tarjouskilpailun ratkaisemisesta, ja ensimmäisen oikeusasteen tuomioistuimen valvonnan on rajoituttava sen tarkastamiseen, ettei ole tapahtunut vakavaa ja ilmeistä virhettä.

3 Oikeus vaatia luottamuksensuojaa kuuluu jokaiselle yksityiselle, joka on tilanteessa, jossa yhteisön hallinto on aiheuttanut yksityiselle perusteltuja odotuksia. Elinkeinonharjoittajien on kohdattava toiminnalleen ominaiset taloudelliset riskit, ja tarjouskilpailumenettelyssä näihin riskeihin kuuluvat erityisesti tarjouksen laatimiseen liittyvät kustannukset. Jos hankintaviranomaisena oleva toimielin sitä vastoin ennen, kuin hankintasopimus on tehty tarjouskilpailun voittajan kanssa, rohkaisee tarjoajaa etukäteen toteuttamaan peruuttamattomia investointeja ja siten ylittämään kyseiselle toiminnalle ominaiset, tarjouksen tekemisestä aiheutuvat riskit, saattaa kysymyksessä olla luottamuksensuojan periaatteen loukkaaminen, josta yhteisölle voi aiheutua sopimussuhteen ulkopuolinen vastuu.

4 Julkisten hankintasopimusten tekomenettelyjen yhteydessä hankintayksikön on kaikissa tarjouspyyntömenettelyn vaiheissa noudatettava paitsi tarjoajien yhdenvertaisen kohtelun periaatetta myös avoimuuden periaatetta. Henkilön, joka on tiiviisti mukana tarjouskilpailumenettelyssä ja jota on jopa pidetty tarjouskilpailun voittajana, on näin ollen viivytyksettä saatava tarkat tiedot koko menettelyn kulusta.

Toimielimen asenteen tarjoajia kohtaan on oltava johdonmukainen ja pysyvä. Se, että toimielimen eri hallintoelimet ja poliittiset elimet puuttuvat asiaan, ei oikeuta sitä olemaan noudattamatta niitä velvollisuuksia, joita sillä on tarjoajaa kohtaan.

5 Yhteisöjen hankintasopimuksiin sovellettavien yleisten ehtojen mukaan hankintaviranomaisella ei ole mitään korvausvelvollisuutta niitä tarjoajia kohtaan, joiden tarjouksia ei ole hyväksytty. Tästä seuraa, että tarjoajalle tarjouspyyntömenettelyyn osallistumisesta aiheutuneet kustannukset eivät periaatteessa ole vahinkoa, joka voidaan hyvittää myöntämällä vahingonkorvausta.